絲路 (網站)

**絲路**，或者譯做 **絲綢之路**（ ），係一個利用 Tor 嘅地下、秘密服務嚟運作嘅一個黑市購物網站， Tor 嘅服務保證咗網站用戶嘅匿名性。絲路係第一個現代暗網市場，由美國人羅斯·烏布利希（Ross Ulbricht ）喺2011年創立。所有商品都係用比特幣黎進行交易，比特幣係一種加密貨幣，可以保護用戶身分。絲路以非法毒品市場而聞名。 2011年2月至2013年7月期間，網站促成咗價值9,519,664枚比特幣嘅交易。

2011年2月，**絲路** 正式上線，「絲路」呢個名字黎自漢代（西元前206年—西元220年）時期連接歐洲、印度、中國以及亞非大陸其他國家嘅古老貿易路線網絡 —— 絲綢之路 。羅斯·烏布利希嘅絲路賬戶叫做 **<u>Dread Pirate Roberts</u>**（ DPR ）   ，意思係「恐怖海盜羅伯茨」，取自電影*《公主新娘*》中嘅虛構人物，佢以倡導自由主義理念同批評監管而聞名，另外仲有 2 位叫做Variety Jones 同 Smedley 嘅人都密切地參與咗絲路網站嘅發展。

買家可以喺絲路上免費註冊，而賣家就必須要購買新嘅帳號先可以進行交易；截至2012年為止，絲路嘅每月銷售額估計超過120萬美金，而且販售物品多數毒品同埋其他非法商品。

2011年，Gawker 網頁上出現左一篇有關絲路嘅文章，引起市民關注，紐約州參議員 Charles Schumer 同西維珍尼亞州嘅 Joe Manchin 寫左封信畀美國藥品管理局，內容係絲路用比特幣洗黑錢，要求對絲路同埋比特幣展開調查同埋要求關閉絲路。

絲路網站曾經多次被查封同關閉網站，但之後又再度番生。 2013年10月2號，美國聯邦調查局以打擊犯罪活動為理由，查封咗絲路 。之後2014年10月6號再次被聯邦調查局同歐盟關閉咗2.0版本 。

## 出售商品

根據大多數國家同地區嘅法律，喺絲路上面交易嘅大部分商品都可以歸類為違禁品 。

不過，絲路網站嘅服務條款禁止出售某啲物品，官方公布嘅賣家指南明確禁止出售任何旨「傷害或欺詐」嘅物品，當中包括兒童色情製品、被盜信用卡、暗殺服務，同埋任何類型嘅武器。

不過絲路亦有賣一啲合法嘅商品同服務，例如服裝、藝術品、書籍、煙、情色作品、珠寶同埋寫作服務。一個叫做「The Armoury」嘅姊妹網站喺 2012 年出售武器（主要係槍），但由於需求不足所以執咗。

絲路出售超過24,400種同毒品相關嘅商品，仲建立了相應嘅交易基礎設施，只有 Tor 用戶先至可以存取絲路。去到2013年3月，絲路上有1萬件商品出售緊，當中有7成係毒品。

絲路大部分嘅賣家來自英國同美國，呢啲賣家提供嘅商品包括海洛因、 LSD同大麻等。

買家可以喺網站同埋相關論壇上面對賣家嘅產品進行評價，透過眾包方式（ crowdsourcing ）收集信息，從而了解到邊啲賣家最優秀，邊啲賣家最差劣。大多數產品都係透過郵寄方式送出，網站嘅賣家指南有教賣家點樣對產品進行真空密封以避免被發現。

## 交易

絲路網站交易嗰陣一律採用虛擬貨幣比特幣 ，匯率同美金掛鉤。絲路曾經發文話：「係託管系統入完成嘅交易，超過99%都係雙方滿意嘅交易，或者兩邊都接受嘅方案。」

有超過10萬名買家喺絲路上面買過商品或者服務，响網站營運嘅 2 年半入面，以當時交易嘅比特幣價值去計算，銷售額有最少1.83億美金，佣金大約係1300萬美金，由於比特幣喺嗰段期間價值大幅上漲，有啲時侯亦會報導為高達12億美金同8000萬美金。 

一開初，新嘅賣家帳戶數量有限制，新賣家必須透過拍賣方式去購買帳戶。後黎每個新賣家帳戶都需要繳交固定費用先有得用，買賣雙方都係用比特幣（BTC）進得買賣，因為 BTC 提供咗一定程度嘅匿名性，絲路會託管住買家嘅比特幣，直到買家確認收到訂單為止；賣家亦可以選擇託管比特幣，等BTC 嘅價值去到適合價位時先出售，用黎降低比特幣價格波動所帶黎嘅風險，而比特幣喺交易過程中嘅任何價格變動都會由 「恐怖海盜羅伯茨」 承擔。 

Ross Ulbricht 被捕時，聯邦調查局公佈嘅起訴書入面包含咗喺2013年7月23日由絲路伺服器系統映像 system image 中取得嘅資訊。起訴書指出：「由 2011年2月6日 到 2013年7月23日，網站成交咗大約1,229,465 單交易。呢啲交易產生嘅總收入為 9,519,664 個比特幣，絲路收取嘅佣金總額為 614,305個比特幣。根據用戶註冊時提供嘅資料，自美國嘅用戶有30%，「未申報」27%，其餘用戶按比例降序排列為：英國、澳洲、德國、加拿大、瑞典、法國、俄羅斯、義大利和荷蘭。喺 5月24日至7月23日嘅60天內，透過絲路私訊系統發送嘅訊息數量為1,217,218條。 

## 調查歷史

### 絲路1.0

有資料顯示**絲路**喺2011年1月份已經建立。通過 FBI 嘅調查，最早提及到呢個網站嘅POST，係喺一個名為 shroomery.org 嘅藥物論壇上，其中一個叫做 『altoid』 嘅用戶出咗一篇文章。佢話：「*我發現一個叫做『絲路 』嘅網站。呢個係一項 Tor 隱藏服務，聲稱比你匿名喺線上購買同出售任何嘢。我諗住喺佢到買啲野，但係想睇下呢度有冇人聽過，可以推薦。*」

呢篇帖子引導讀者去撳屬於博客運營商 WordPress 嘅 silkroad420. wordpress . com ，其中將指示點樣去真正嘅絲路網站。 WordPress 嘅傳票顯示呢個博客只係喺 『altoid』 發佈前四日先成立（2011年1月23日），即係絲路可能喺1月23日之前就已經開咗。  2010年之前，Ross Ulbricht 曾經親自種植迷幻蘑菇，網站上線之後自己亦喺網站上賣過迷幻藥品，後來佢主要負責網站管理。Ross Ulbricht 本來係想喺呢個網站上面宣傳自由主義嘅，並稱呢個主義係網站存在嘅基石，網站目標「選擇自由而唔係暴政」  。由於匿名網絡提供咗咁便利既渠道，秘密交易逐漸興起， 絲路嘅用戶好快就達到咗數百名，大多數賣家都喺黎自美國或者英國，仲有一啲賣家位於澳洲。截至2013年3月3日，該網站用戶已經達到100萬人。

絲路上線商品幾百種，其中好大一部分係毒品、槍支彈藥、假銀紙等等，其他仲有Netflix 同 Amazon 嘅木馬、盜版內容同偽造駕駛執照、護照、社保卡、水電費帳單、信用卡帳單、汽車保險記錄以及其他形式嘅身份證件  。作為創建者同主要管理者嘅 Ross Ulbricht 獲得咗大量嘅利益，根據 FBI 嘅指控，佢至少賺咗70萬枚比特幣，價值約8000萬美元，而絲路總交易額係達到 950萬枚比特幣，總計約12億美元。     被捕時Ross Ulbricht 嘅絲路賬戶入面擁有約2萬6千枚比特幣，價值約360萬美元 

#### 初步發現
2011年6月芝加哥國土安全調查局（ HSI ）特工 Jared Der-Yeghiayan 開始調查絲路，因為佢地發現有少量非法毒品包裹通過芝加哥奧黑爾機場 (Chicago's O'Hare Airport) 嘅國際郵件樞紐入境，由一日幾個，變成一日有30-50個，之後更多，Jared Der-Yeghiayan 為咗查明來源，佢根據郵件上嘅地址逐家逐戶拍門去搵收件人「傾計」，發現毒品係由一個叫絲路嘅網站同埋經比特幣去進行交易。調查局當時係 Google 搵到一個網站——Gawker，有一篇關於絲路嘅文章，解釋咗絲路係咩網頁、可以做乜野、買乜野、買毒品可以有幾容易等等資料。到咗2011年秋季， Jared Der-Yeghiayan 說服駐芝加哥嘅美國檢察官辦公室接手呢單案。

#### ＦＢＩ介入
美國國稅局刑事調查特工 Gary Alford亦喺業餘時間進行的調查。係調查過程中發現  shroomery.org 嘅用戶 『altoid』  嘅帳戶入面有一則關於招聘嘅帖文，帖文係叫有興趣的申請人聯繫Ross Ulbricht唧個人郵箱，因而認定 『Dread Pirate Roberts』 就係 Ross Ulbricht 。

為咗調查，一名FBI特工潛入絲路內部成為僱員；Jared Der-Yeghiayan 亦喺2013年7月接管咗絲路嘅版主職位 (絲路化名為『cirrus』)，參與對『Dread Pirate Roberts』嘅搜捕行動，而佢嘅職責係向網站經營者「恐怖海盜羅伯茲」匯報工作。佢地計劃係令 Ross Ulbricht 出現係公共場所，諗計仔令佢上網。

2013年10月1日 Jared Der-Yeghiayan 負責用『cirrus』身份同 『Dread Pirate Roberts』 傾計，其他特工就係咖啡店守住。 Ross Ulbricht 曾經入過間咖啡店，但之後又去左圖書館。 最後 Ross Ulbricht 喺舊金山嘅一間公共圖書館被捕，同時電腦係登入咗 『Dread Pirate Roberts』 嘅帳號。

絲路 被 FBI 封停，而 Ross Ulbricht 就因為參與毒品交易、蓄謀違反毒品法、蓄謀非法入侵電腦、設立非法毒品交易市場、透過網絡參與毒品交易、散播虛假身份、洗黑錢七項指控被判處終身監禁。      

### 絲路2.0
2013年11月6日，原本已經關閉咗嘅絲路網站嘅管理員，喺一位新化名為「恐怖海盜羅伯茨」（Dread Pirate Roberts）嘅領導下重新啟動咗網站，名為「絲路2.0」。佢重新起過網站架構，承諾提高安全性。新嘅DPR用咗啲預防措施，佢分發咗網站原始碼嘅加密副本，方便網站再次被關閉時可以迅速重建。

2013年12月20日，官方宣布三名涉嫌管理 **絲路2.0** 網站嘅人員被捕；其中兩名嫌疑人安德魯·邁克爾·瓊斯 (Andrew Michael Jones)同 加里·戴維斯 (Gary Davis) 被指控係『Inigo』同『Libertas』呢兩位管理員，他們喺 **絲路1.0** 關閉後繼續喺 **絲路2.0** 網站上活動。大約喺同一時間，新任嘅「恐怖海盜羅伯茲」突然放棄對網站嘅控制權，仲凍結晒整個網站嘅各活動，包括其託管系統。一位網名叫『Defcon』嘅臨時管理員接管咗網站，仲承諾將網站會恢復正常運作。

2014年2月13日，Defcon宣布 **絲路2.0** 嘅託管帳戶因為比特幣協議因為「交易延展性」嘅漏洞而被黑客入侵。雖然網站仍保持在線，但係託管帳戶入面嘅所有比特幣 (價值270萬美金) 均都聲稱被盜。後來有報告指出，嗰個漏洞存在响網站嘅「刷新存款」功能入面，**絲路**管理員由2月15日起向受損失嘅用戶進行退款，截至4月8日，已經有一半嘅受影響者獲得全額賠償。

2014年11月6日，美國聯邦調查局、歐洲刑警組織 同 歐洲司法組織宣布，布萊克·本索爾（Blake Benthall）一日前喺舊金山被捕，佢被指控係 **絲路2.0** 網站嘅擁有人同運營者，化名『Defcon』。呢次逮捕行動係「匿名行動」 （Operation Onymous）嘅一部分。仲有一名有份重新啟動網站嘅創建者——托馬斯·懷特 (Thomas White) ，佢係一名英國電腦程式設計師，但佢被捕嘅消息直到2019年先至公開，佢已經承認運營網站概相關指控，被判處五年監禁。Thomas 其中一頁項承認嘅指控係製作兒童色情製品，警方喺恢復咗嘅聊天記錄顯示，Thomas曾討論過建立一個網站黎託管呢一類類材料嘅可能性。

## 睇多啲

* 暗網 Dark Web
* 深層網絡 Deep Web
* 黑暗網絡 Dark Net
* 黑市

## 參考文獻

## 出面網頁
* ABC Action News report 
* ''今日''Archive.today存檔日期2012-12-09
* ''PC World'' 
* Reuters 
* ''芝加哥論壇報''
* " Silk Road ： eBay For Drugs "  ， *Addiction*
* The drug's in the mail 
* https://freeross.org/ 
* https://theintercept.com/2018/03/20/the-nsa-worked-to-track-down-bitcoin-users-snowden-documents-reveal/ 
* https://www.smh.com.au/technology/drugs-bought-with-virtual-cash-20110611-1fy0a.html